Ciutadans va situar un assessor que cobrava del partit com a membre de la Junta Electoral Central, la JEC, segons publica aquest dijous el digital eldiario.es.

És Andrés Betancor, catedràtic de Dret Administratiu de la Universitat Pompeu Fabra, la UPF, que a principis del 2017 va ser contractat pel partit llavors liderat per Albert Rivera. Actualment és membre de la gestora del partit.



Va ocultar la vinculació amb Ciutadans

El seu pas per la JEC va començar a finals del 2017, quan Ciutadans el va proposar com a membre vocal, i en la compareixença davant la comissió de nomenaments del Congrés dels Diputats per accedir al càrrec va ocultar el seu vincle amb el partit.

Des d'aleshores, Betancor va participar molt activament en algunes decisions de la JEC reclamades per recursos de Ciutadans, com la d'excloure Carles Puigdemont, Toni Comín i Clara Ponsatí de les eleccions europees del 2019.



S'hauria enfrontat amb el president de la JEC

Segons diversos testimonis en aquesta reunió, que hauria estat tensa, Betancor es va enfrontar al president de l'organisme electoral, que era partidari de permetre a Puigdemont acudir a les urnes.

Finalment es va sortir amb la seva i la resolució es va aprovar per 7 vots a 4, però va ser esmenada després pel Tribunal Constitucional i Puigdemont va poder ser candidat i després eurodiputat.

Roldán: "No seria il·legal"

La portaveu de Ciutadans al Parlament, Lorena Roldán, ha dit que desconeix si Betancor va cobrar del partit mentre era vocal de la JEC, però ha remarcat que "no seria il·legal":

"Si fos així, això no seria il·legal i, per tant, crec no hi ha res més a qüestionar. Insisteixo que el que no farem serà rebre lliçons d'ètica i moral de persones que estan fugides de la justícia, persones que al seu dia pretenien nomenar els jutges a dit i no són les més adients per parlar d'ètica ni de moral."